Tänase mõnus-sooja-talvise ärkamise suutis järjekordselt Kuku raadio oma hommikuprogrammiga ära rikkuda. Või õigemini nende viimasel ajal vahetunud masendavate saatejuhtidega. Täna oli jälle Janek Luts,  viimane vahetus naishääle poole pealt on siis vaikselt sisse sulatatud Kristel Kossar. Ma olen vist superkonservatiiv, aga midagi pole teha, ilma Rohke Debelakita on need hommikud täiesti mõtetud! Rääkimata sellest, et Luts võiks oma diktsiooniga tublisti tööd teha, on tema kõnepruuk ja keelekasutus sobivad ehk kuhugi küladiskole, aga mitte hommikust mõtlemist äratada püüdvale kuulajale. Labasusele kalduv ja lausrumalust ajab ta suust välja, seda isegi tunduvalt rohkem kui Kristel Kossar, kelle keelekasutus  nõuab tublisti koolitust. Vahepeal ma arvasin, et Ave-Marleen on Debelakile hädapärane puhkuseandja, aga nüüd oleks ma nõus isegi teda kuulama, peaasi, et pääseks sellest Lutsust ja Kossarist! Kuulan raadiot isegi imevähe, ainult hommikuste ärkamistoimingute kõrvale, aga kui nad sellegi, päeva ühe magusaima aja, suudavad mul ära rikkuda, pean oma aastatepikkust truudust neile murdma hakkama. Kole ja kurb!